Møhlenpris idrettsplass

Møhlenpris idrettsplass er et idrettsanlegg på Møhlenpris i Bergen, tatt i bruk for første gang i 1899 som Bergens første idrettsplass. Pr 2021 er banedekket av krøllgress, men de første mange årene ble det brukt koksgrus fra gassverket i Jekteviken like bortenfor. Etter at Fana steinknuseverk var opprettet i 1954, ble banen dekket av «steinmel» derfra. Først ble den mest brukt til lek, buekorpsets øvelser og turnoppvisninger. I 1910 ble det første norgesmesterskapet i tennis arrangert her. Først i 1921 stod den ferdigstilt slik den er i dag, med fotballbane, tribune og klubbhus. Idrettsplassen er hjemmebane for Sportsklubben Djerv. Historikk Uoffisielle skøyterekorder i 1940 Den 10. februar 1940 satte Aage Johansen uoffisiell verdensrekord på 5 000 meter på skøyter på Møhlenpris, med tiden 8.14,8. Ivar Ballangrud hadde den offisielle rekorden på 8.17,2 - satt på Frogner den 18. januar 1936. Den neste offisielle verdensrekorden på 5 000 meter stod Åke Seyffarth for, da han løp inn til 8.13,7 i Davos den 3. februar 1941. Ved det samme stevnet på Møhlenpris idrettsplass, helgen 9. og 10. februar 1940, ble det også satt tre uoffisielle norske rekorder: På 500 m: 42,3 – Finn Hodt På 1500 m: 2.17,9 – Charles Mathisen På 3000 m: 4.50,6 – Charles Mathisen På dette stevnet løp Charles Mathisen 5 000 m på 8.11,4, men ble disket for rot ved en veksling. Lørdag 9. februar var det 2 500 betalende tilskuere, mens det om søndagen kom over 5 000. Fra historien 6. juni 1917 samlet rundt 20 000 seg på banen under hovedparolen «Brød - frihet - fred». I desember 1927 ga 15 år gamle skøytestjernen Sonja Henie gratis oppvisning for 6 000 skolebarn; året etter tok hun sitt første OL-gull i kunstløp. På det vestlandske turnstevnet i pinsen 1928 deltok 600 turnere. Været var fint, og kong Haakon, dronning Maud og kronprins Olav blant publikum. 7. juni 1929 holdt polarhelten Fridtjof Nansen tale på idrettsplassen for Fedrelandslaget på sin foredragsreise som gikk fra Bergen til Nordkapp. Tre ganger har interessenter meldt seg om de kunne få kjøpe fotballbanen til annet formål. I 1932 ønsket Bergens rideklubb å kjøpe tomten for anlegg av sprangridningsbane der. Senere ønsket skipsverftet Mjellem & Karlsen tomten for å kunne utvide. I bytte tilbød de å bekoste et nytt idrettsanlegg i en drabantby. Så ville sirkusdirektør Arne Arnardo gjerne ville overta tomten til sirkuset sitt. 1. august 1974 var dette forsideoppslag i Morgenavisen. 22. august 1961 holdt den britiske popsangeren Cliff Richard og bandet The Shadows konsert med scene rigget på den delen av idrettsplassen som ligger langs Wolffs gate. Noen trosset piggtråden og klatret over gjerdet, andre kastet seg taktfast mot porten til den ga etter. Hundrevis av ungdommer stormet inn på banen. Tre sanger hadde Cliff Richard rukket å synge før han ikke så annen utvei enn å rømme fra kaos midt i en sang. Ting roet seg, og han våget å fortsette, men etter noen sanger ble scenen stormet av tilhørere. Richard og musikerne hans flyktet opp en trestige og inn et vindu i Djervs klubbhus. Utenfor stod mengden og ropte på ham i over en time, men han var for lengst fraktet ut bakveien og kjørt til hotellet i politibil; tilbake på banen lå 30-40 knuste benker. Noen økonomisk suksess var konserten heller ikke; det ble solgt billetter for bare 12 000 kroner når 60 000 kroner var påregnet. Da politiet fikk roet gemyttene, var barn trampet ned, noen ungdommer besvimt og to på legevakten, mens andre dro hjem i bare undertøyet. Ny kunstgressbane i 2005/2009 Det ble bygd en ny kunstgressbane i mai 2005. Da det skulle legges ny kunstgressbane, manglet det cirka fire meter i det ene hjørnet for at banen skulle få alle de fire hjørnene som den egentlig skal ha. Skulle banen blitt fullverdig, ville den ha kommet i konflikt med både en gate og et fortau på utsiden av idrettsanlegget. Problemet ble løst etter en kommunal omregulering i 2009, der fortauet ble krympet. Referanser Eksterne lenker (no) Møhlenpris idrettsplass i Bergen byarkiv (en) Møhlenpris idrettsplass – Profil og resultatoversikt på SpeedSkatingNews.info. «Bergen Mø - Møhlenpris» (på engelsk). SkateBase.com. Arkivert fra originalen (.html) 31. mars 2004. Besøkt 27. august 2023.